จับนางแบบ เทคมีเอาท์ ลวง ลงทุนธุรกิจ อสังหาริมทรัพย์
เหยื่อเห็นในทีวี แจ้งป.ตะครุบ,บุกจับนางแบบสาวหลอกเหยื่อหลายรายลงทุนทำธุรกิจอสังหาริมทรัพย์มูลค่าความเสียหายรวม 10 ล้านบาท ผู้เสียหายโร่แจ้งกองปราบฯ หลังเห็นออกทีวีในรายการบันเทิงดังจัดหาคู่เดต เทค มี เอาท์ ไทยแลนด์ ตามรวบตัวได้ที่คอนโดฯ ย่านช่องนนทรี กทม. สอบสวนให้การปฏิเสธ นำตัวส่ง สน.ทุ่งมหาเมฆ ดำเนินคดี หลังจากได้ประกันตัวก็จับเพิ่มอีกคดี คุมตัวไปส่ง สน.มักกะกัน ผู้ต้องหายื่นเงินสด 1 ล้านบาท ขอประกันตัวพนักงานสอบสวนอนุญาต ตรวจสอบพบมีหมายจับคดีฉ้อโกงรวม 9 หมาย,รวบนางแบบสาวดังต้มตุ๋นลงทุนทำธุรกิจ อสังหาฯมูลค่าความเสียหาย 10 ล้านบาท เปิดเผยขึ้น ที่กองบังคับการปราบปราม (บก.ป.) วันที่ 5 ต.ค. พล.ต.ต.จิรภพ ภูริเดช ผบก.ป. สั่งการให้ พ.ต.อ.อรุณ วชิรศรีสุกัญยา ผกก.2 บก.ป. พ.ต.ท.กรกช ยงยืน สว.กก.2 บก.ป. นำกำลังจับกุม น.ส.ศรีวิภา หรืออ้อย กลางเบิด หรือ น.ส.ศรวรรณวรัลภัคค์ พัฒวรรณทรัพย์ อายุ 35 ปี นางแบบแฟชั่นเสื้อผ้าและเจ้าของธุรกิจอสังหาริมทรัพย์ อยู่บ้านเลขที่ 55/305 หมู่ 17 ต.บึงคำพร้อย อ.ลำลูกกา จ.ปทุมธานี ตามหมายจับศาลแขวงพระนครใต้ ที่ จ.29/2561 ลงวันที่ 25 ม.ค.61 ข้อหาร่วมกันฉ้อโกง จับได้ที่ห้องพักเลขที่ 1338/788 ชั้น 39 คอนโดศุภาลัย พรีมารีวา พระราม 3 ถนนพระราม 3 แขวงช่องนนทรี เขตยานนาวา กทม.,พ.ต.ท.กรกชกล่าวว่า น.ส.ศรีวิภาก่อเหตุเช่ารถเก๋งฮอนด้า แอคคอร์ด จำนวน 2 คัน หลังจากนำรถไปใช้แล้วไม่ยอมจ่ายค่าเช่าให้เจ้าของรถ จากนั้นนำรถไปจอดทิ้งไว้ทำให้ได้รับความเสียหายประมาณ 1.6 ล้านบาท นอกจากนี้ น.ส.ศรีวิภายังหลอกผู้เสียหายให้ร่วมลงทุนอสังหาริมทรัพย์ มีเหยื่อหลายรายหลงเชื่อเพราะเห็นว่า น.ส.ศรีวิภาเป็นนางแบบและเคยขึ้นปกนิตยสารท่องเที่ยวชื่อดัง อ้างตัวเป็นไฮโซนักธุรกิจ จึงร่วมลงทุนสูญเงินไปนับล้านบาท,สว.กก.2 บก.ป.กล่าวต่อว่า ต่อมาเมื่อวันที่ 1 มิ.ย.ที่ผ่านมา ผู้เสียหายรายหนึ่งเห็น น.ส.ศรีวิภาเคยไปออกรายการเทค มี เอาท์ ไทยแลนด์ (Take Me Out Thailand) ไทยทีวีสีช่อง 3 เมื่อวันที่ 25 พ.ค.62 เป็นรายการบันเทิงหาคู่ ใช้ชื่อว่า อ้อย เทคมีเอาท์ ซึ่งเป็นคนเดียวกับผู้ต้องหาที่ตามตัวอยู่ จึงเข้าแจ้งความกองปราบฯให้ติดตามจับกุม ทั้งนี้ผู้แจ้งให้การว่าถูก น.ส.ศรีวิภาหลอกให้ร่วมลงทุนอสังหาริมทรัพย์สูญเสียเงินไปกว่า 1.3 ล้านบาท และมีผู้เสียหายอีกหลายรายที่โดนหลอกเหมือนกัน พอเห็นผู้ต้องหาออกรายการทีวีจึงรีบมาแจ้งความ เพราะที่ผ่านมาตามหาตัวยากมากเนื่องจากผู้ต้องหาย้ายที่อยู่ตลอด จากการสืบสวนทราบว่า น.ส.ศรีวิภาพักอาศัยอยู่ที่คอนโดศุภาลัยฯ ชุดจับกุมไปขอหมายค้นศาลก่อนนำกำลังเข้าจับกุม จากการสอบสวน น.ส.ศรีวิภา ให้การปฏิเสธขอให้การในชั้นศาล หลังจากพนักงานสอบสวน บก.ป.แจ้งข้อหาตามหมายจับแล้วนำตัวส่ง สน.ทุ่งมหาเมฆ ดำเนินคดี,มีรายงานว่า น.ส.ศรีวิภายื่นขอประกันตัวในชั้นสอบสวน พนักงานสอบสวน สน.ทุ่งมหาเมฆ อนุญาตให้ประกันตัว ขณะที่ น.ส.ศรีวิภาเดินลงมาจาก สน. ตำรวจกองปราบฯก็จับกุมอีกคดี ตามหมายจับข้อหาฉ้อโกง จากนั้นควบคุมตัวส่ง สน.มักกะสัน ดำเนินคดี น.ส.ศรีวิภายื่นเงินสดขอประกันตัวในชั้นพนักงานสอบสวนจำนวน 1 ล้านบาท พนักงานสอบสวน สน.มักกะสัน อนุญาตให้ประกันตัวไป ตรวจสอบประวัติพบว่า น.ส.ศรีวิภามีหมายจับของ สน.ทุ่งมหาเมฆ และ สน.มักกะสัน รวม 9 หมาย มูลค่าความเสียหายกว่า 10 ล้านบาท ถูกจับกุมครบแล้วทุกหมาย
บุกจับนางแบบสาวหลอกเหยื่อหลายรายลงทุนทำธุรกิจอสังหาริมทรัพย์มูลค่าความเสียหายรวม 10 ล้านบาท ผู้เสียหายโร่แจ้งกองปราบฯ หลังเห็นออกทีวีในรายการบันเทิงดัง
จับนางแบบ,เทค มี เอาท์ ไทยแลนด์,หลอกลงทุน,อสังหาริมทรัพย์,กองบังคับการปราบปราม,ศรีวิภา กลางเบิด